Document ID: 32004D0301

KOMISSION PÄÄTÖS,
tehty 30 päivänä maaliskuuta 2004,
päätöksistä 2003/803/EY ja 2004/203/EY poikkeamisesta koirien, kissojen, hillerien ja frettien muita kuin kaupallisia kuljetuksia varten annettavien todistusten muodon osalta sekä päätöksen 2004/203/EY muuttamisesta
(tiedoksiannettu numerolla K(2004) 1068)
(ETA:n kannalta merkityksellinen teksti)
(2004/301/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (1) ja erityisesti sen 8 artiklan 4 kohdan ja 21 artiklan,
sekä katsoo seuraavaa:
(1)
Asetuksessa (EY) N:o 998/2003 säädetään koirien, kissojen, hillerien ja frettien muihin kuin kaupallisiin kuljetuksiin sovellettavista eläinlääkinnällisistä vaatimuksista.
(2)
Komission päätöksessä 2003/803/EY (2) vahvistetaan mallitodistus näiden lajien yhteisön sisällä tapahtuvia muita kuin kaupallisia kuljetuksia varten ja komission päätöksessä 2004/203/EY (3) mallitodistus kolmansista maista tulevia muita kuin kaupallisia kuljetuksia varten.
(3)
Tarkastuksista vastaaville viranomaisille esitettävien asiakirjojen olisi 3 päivästä heinäkuuta 2004 lähtien oltava näiden mallien mukaiset.
(4)
Asetuksella (EY) N:o 998/2003 perustettuun järjestelmään siirtymisen helpottamiseksi olisi todistusten, jotka ennen kyseisen asetuksen voimaantuloa annetaan jäsenvaltioon tehtävää muuta kuin kaupallista tuontia varten, katsottava olevan voimassa niiden umpeutumispäivämäärään saakka, jos ne täyttävät kyseisessä asetuksessa säädetyt vaatimukset.
(5)
Liitteessä II olevassa A osassa lueteltujen jäsenvaltioiden erityistilanne huomioon ottaen olisi kuitenkin asianmukaista säilyttää siirtymäkauden aikana kansalliset ehdot, joita sovelletaan raivotautia koskevien todistusten hyväksymiseen.
(6)
Lisäksi olisi asianmukaista hyväksyä vasta-aineen määritykset, jotka on tehty niiden kansallisten säännösten perusteella, jotka olivat voimassa ennen laboratorioiden valtuuttamiseksi tekemään eräille kotieläiminä pidetyille lihansyöjille annettujen raivotautirokotteiden tehokkuustarkastuksia 29 päivänä maaliskuuta 2001 tehdyn komission päätöksen 2001/296/EY (4) hyväksymistä.
(7)
Tiettyjen kolmansien maiden pyynnöt huomioon ottaen olisi myös mallitodistus, joka vahvistetaan koirien, kissojen, hillerien ja frettien yhteisön sisällä tapahtuvia muita kuin kaupallisia kuljetuksia varten tehdyssä päätöksessä 2003/803/EY, hyväksyttävä asetuksen (EY) N:o 998/2003 liitteessä II olevan B osan 2 jaksossa luetelluista kolmansista maista peräisin olevien kyseisten eläinlajien muita kuin kaupallisia kuljetuksia varten vaihtoehtona voimassa oleville kolmansista maista tulevia kuljetuksia koskeville todistuksille.
(8)
Koska asetusta (EY) N:o 998/2003 sovelletaan 3 päivästä heinäkuuta 2004, tätä päätöstä on syytä soveltaa samasta päivämäärästä alkaen.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poiketen päätöksistä 2003/803/EY ja 2004/203/EY ja ottaen huomioon raivotautia koskevat todistukset, jäsenvaltioiden on sallittava koirien, kissojen, hillerien ja frettien yhteisön sisällä tapahtuvat ja kolmansista maista tulevat muut kuin kaupalliset kuljetukset, kun kyseisten eläinlajien mukana seuraa todistus, joka eroaa muodoltaan edellä mainituissa päätöksissä vahvistetuista malleista, edellyttäen että todistus täyttää seuraavat ehdot:
a)
se on annettu ennen 3 päivää heinäkuuta 2004;
b)
sen voimassaoloaika ei ole umpeutunut;
c)
se osoittaa asetuksessa (EY) N:o 998/2003 säädettyjen ehtojen täyttyvän.
Yhdistynyt kuningaskunta, Irlanti ja Ruotsi voivat kuitenkin säilyttää kansalliset ehdot, joita sovelletaan ennen 3 päivää heinäkuuta 2004 raivotautia koskevien todistusten hyväksymiseen.
2 artikla
Vasta-aineen määritykset, jotka on tehty niiden kansallisten säännösten perusteella, jotka olivat voimassa ennen laboratorioiden valtuuttamiseksi tekemään eräille kotieläiminä pidetyille lihansyöjille annettujen raivotautirokotteiden tehokkuustarkastuksia tehdyn päätöksen 2001/296/EY voimaantuloa, katsotaan hyväksytyiksi.
3 artikla
Korvataan päätöksen 2004/203/EY 1 artikla seuraavasti:
”1 artikla
1. Tällä päätöksellä vahvistetaan asetuksen (EY) N:o 998/2003 8 artiklan 4 kohdassa säädetty mallitodistus lemmikkieläiminä pidettävien koirien, kissojen, hillerien ja frettien kolmansista maista tulevia muita kuin kaupallisia kuljetuksia varten.
Kyseinen todistus vaaditaan tuotaessa eläimiä kaikista kolmansista maista johonkin jäsenvaltioon Irlantia, Ruotsia ja Yhdistynyttä kuningaskuntaa lukuun ottamatta sekä tuotaessa eläimiä Irlantiin, Ruotsiin ja Yhdistyneeseen kuningaskuntaan asetuksen (EY) N:o 998/2003 liitteessä II olevan B osan 2 jaksossa ja C osassa luetelluista kolmansista maista.
2. Poiketen 1 kohdasta jäsenvaltioiden on sallittava niiden koirien, kissojen, hillerien ja frettien osalta, joiden mukana seuraa päätöksessä 2003/803/EY vahvistetun mallin mukainen todistus, muut kuin kaupalliset kuljetukset asetuksen (EY) N:o 998/2003 liitteessä II olevan B osan 2 jaksossa luetelluista kolmansista maista, jotka ovat ilmoittaneet komissiolle ja jäsenvaltiolle aikomuksestaan käyttää päätöksen 2003/803/EY mukaista todistusta päätöksen 2004/203/EY mukaisen todistuksen sijaan.”
4 artikla
Tätä päätöstä sovelletaan 3 päivästä heinäkuuta 2004.
5 artikla
Tämä päätös on osoitettu kaikille jäsenvaltioille.
Tehty Brysselissä 30 päivänä maaliskuuta 2004.

Labels: 8
3
15
6